**არასამეწარმეო (არაკომერციული) იურიდიული პირის**

**საქართველოს რაგბის კავშირის**

**გამგეობის**

**2021 წლის 17 მაისი**

**სხდომის ოქმი**

2021 წლის 17 მაისს, სასტუმრო „თბილისი მარიოტი“-ში, მდებარე მისამართზე: თბილისი, რუსთაველის გამზ. 3, გაიმართა ა(ა)იპ საქართველოს რაგბის კავშირის (რეგისტრაციის ნომერი, თარიღი: 00015/12/0013; 25/01/1999 წ. საიდენტიფიკაციო №204874911) (შემდგომში, სრკ ან კავშირი) გამგეობის სხდომა (შემდგომში, სხდომა).

სხდომას ესწრებოდა გამგეობის 10 წევრი და წარმოდგენილი იყო გამგეობის 1 წევრი. სრკ-ს წესდების შესაბამისად, სხდომა გამოცხადდა გადაწყვეტილებაუნარიანად.

**სხდომაზე დამსწრე და წარმოდგენილი გამგეობის წევრები:**

**1/ იოსებ ტყემალაძე (დაბადებული 25.12.1976 წ., პირადი № 01024009582)**

**2/ გივი ჭიჭინაძე (დაბადებული 02.07.1959 წ., პირადი № 01009002077)**

**3/ მერაბ ანთაძე (დაბადებული 04.08.1952 წ., პირადი № 01005001907)**

**4/ ალექსანდრე ხვედელიძე (დაბადებული 21.10.1965 წ., პირადი №01014002287)**

**5/ ნატალია კურტანიძე (დაბადებული 19.12.1976 წ., პირადი №01001004354)**

**6/ გოჩა მაჭავარიანი (დაბადებული 03.01.1964  წ.,  პირადი №01026000757)**

**7/ გაიოზ მონიავა (დაბადებული 04.03.1958  წ.,  პირადი №01009006606)**

**8/ ია ხურცილავა (დაბადებული 23.03.1978 წ., პირადი № 01013002510)**

**9/ ზურაბ ზოიძე (დაბადებული 27.11.1969 წ., პირადი №01008006812)**

**10/ ალექსანდრე გრიგალავა (დაბადებული 01.01.1958  წ., პირადი №29001001478);**

**11/ გიორგი კობახიძე (დაბადებული 23.11.1953 წ. , პირადი №01011021299), წარმოდგენილი გაიოზ მონიავას სახით.**

**სხდომის მომწვევი:** კავშირის პრეზიდენტი, იოსებ ტყემალაძე

**სხდომის თავმჯდომარე:** გამგეობის თავმჯდომარე, გივი ჭიჭინაძე

**სხდომის მდივანი:** გამგეობის მდივანი, ხატია შელია

**სხდომაზე დამსწრე სხვა პირები:** კავშირის ვიცე-პრეზიდენტები: ლაშა ხურციძე, ნიკოლოზ ალავიძე, თორნიკე გოგებაშვილი, მსაჯთა კომიტეტის თავმჯდომარე დავით შუბითიძე, საშეჯიბრო კომიტეტის თავმჯდომარე ნიაზ მამრიკიშვილი, სადისციპლინო კომისიის თავმჯდომარე მირიან თავზარაშვილი, კავშირის ორგანიზაციულ სტრუქტურაზე მომუშავე „სიგმა“ ჯგუფის წარმომადგენელი გუგა აბაშიძე.

**სხდომამ განიხილა დღის წესრიგში შევამალი შემდეგი საკითხები:**

1. ახალი სადისციპლინო რეგულაციების განხილვა;

2. 11.04.21 წ. პირველი ლიგის მატჩზე თბილისის "ივერია"-სა და წყალტუბოს "დინოზავრის" შორის მომხდარი ინციდენტის ირგვლივ მსჯელობა (საკითხის ინიციატორები: გოჩა მაჭავარიანი და გაიოზ მონიავა);

3. რაგბის კლუბი გორი-ს თავმჯდომარის ნიკა გოგინაშვილის წერილის განხილვა 14.03.21 წ. რაგბის კლუბი გორისა და რაგბის კლუბ ბორჯომის მატჩთან დაკავშირებით (საკითხის ინიციატორი: ია ხურცილავა);

4. სრკ-ს რესტრუქტურიზაციის დაწყებაზე მსჯელობა;

5. ახალ წესდებაზე მსჯელობა, კერძოდ, მომავალი გამგეობის სავარაუდო დაკომპლექტების პრინციპის განხილვა;

6. კავშირის ვიცე-პრეზიდენტების მოსმენა (ნ. ალავიძე "ანაგი"-ს საკითხი);

7. ა(ა)იპ ქ.თბილისის გლდანი-ნაძალადევის კომპლექსური სპორტული ცენტრის წერილის განხილვა საერთაშორისო ტრანსფერებისას კომპენსაციასთან და ასევე, საკომპენსაციო თანხის გაზრდასთან დაკავშირებით;

8. ნ. მამრიკიშვილის მიმართვის განხილვა "ა" და "ბ" ლიგის დებულების ცვლილებასთან დაკავშირებით, რომელიც შეეხება ამ ლიგების ჩემპიონატის დასრულებას.

**სხდომამ გადაწყვიტა:**

**1/ პირველ საკითხთან დაკავშირებით,** რომელიც შეეხებოდაახალი სადისციპლინო რეგულაციების განხილვას, სადისციპლინო კომისიის თავმჯდომარემ გამგეობის წევრებს წარუდგინა ახალი სადისციპლინო რეგულაციების პროექტი და პასუხი გასცა მათ კითხვებს რეგულაციების საჭიროებასთან და ახლებურად მოწესრიგებულ ნორმებთან მიმართებაში. მან განმარტა, რომ წარმოდგენილი რეგულაციები სრულად პასუხობს მსოფლიო რაგბის მიერ დადგენილ სადისციპლინო წესებს. მსოფლიო რაგბის მოთხოვნაა, რომ მისი წევრი კავშირებისა და ფედერაციების სადისციპლინო საკითხების მოწესრიგება პასუხობდეს მსოფლიო რაგბის დადგენილ სტანდარტებს. გამგეობის წევრებმა იმსჯელეს ახალი სადისციპლინო რეგულირების მიღების საჭიროებაზე. მათ ყურადღება გაამახვილეს სააპელაციო ორგანოს შემოღების სიკეთეებზე, რადგან კვალიფიცირებული პირებით დაკომპლექტებული სადისცილინო სააპელაციო ორგანო ამოავსებს იმ ინსტიტუციურ სიცარიელეს, რომელიც არსებობს სადისციპლინო საჩივრების განხილვის საჭიროების სარმოშობისას. ამასთან, გამგეობის წევრებს გააჩნდათ რიგი კითხვებისა, რომლებზეც ვერ მოხერხდა სრული და დამაკმაყოფილებელი პასუხების გაცემა მიმდინარე სხდომაზე. ამიტომ, მათ აღნიშნეს, რომ აუცილებელია ამ საკითხების უკეთ დამუშავება სადისციპლინო კომისიის და კავშირის აღმასრულებელი პირების მიერ. კერძოდ, თუ რომელ სტრუქტურულ ერთეულს დაექვემდებარებოდა სადისციპლინო კომისია, როგორი შეიძლება იყოს სადისციპლინო კომისიის წევრების როტაცია, რა კრიტერიუმებით უნდა შეირჩნენ როგორც სადისციპლინო კომისიის, ასევე სააპელაციო ორგანოს წევრები, რა უზრუნველყოფის მექანიზმები იარსებებს იმისათვის, რომ მოხდეს უკლებლივ ყველა დარღვევის ასახვა და ასეთი დარღვევების ამსახველი ოქმების სადისციპლინო კომისიამდე დროულად მიტანა (ზურაბ ზოიძე). გამოითქვა აზრი (ია ხურცილავა), რომ საიტინგი, რომელიც უზრუნველყოფს დარღვევების დაფიქსირებას, დაყენდეს არა მხოლოდ უმაღლეს ლიგაში, არამედ ყველა ლიგების თამაშებზე, რადგან ქვედა ლიგებში უფრო ხშირად ხდება მოთამაშეთა მხრიდან სადისციპლინო გადაცდომების ჩადენა. მერაბ ანთაძემ და გოჩა მაჭავარიანმა გამოთქვეს მოსაზრება, რომ სააპელაციო ორგანო უმჯობესია არ შედიოდეს სადისციპლინო კომისიაში, არამედ იყოს კომისიისაგან დამოუკიდებელი სტრუქტურა, რომელიც დაკომპლექტდება კვალიფიცირებული დამოუკიდებელი წევრებით. კავშირის პრეზიდენტმა აღნიშნა, რომ აუცილებელია მოხდეს სადისციპლინო რეგულაციების კლუბებისათვის გაცნობა და მათთვის ახალი წესების ახსნა. ამასთან, მან დასძინა, რომ უპრიანი იქნებოდა სპეციალური კონტროლის უფლებამოსილებით აღჭურვილი პირის (მენეჯერის) პოზიციის შემოღება, რომელიც დააკვირდება კონკრეტულად სადისციპლინო წესების დაცვას თამაშების დროს. გამგეობის წევრები შეთანხმდნენ, რომ ამ ეტაპზე აუცილებელი იყო სადისციპლინო რეგულაციების წარმოდგენილი სახით დამტკიცება, რადგან აღნიშნული სფერო მოწესრიგდეს მსოფლიო რაგბის მიერ დადგენილი სტანდარტით, თუმცა მათ ისიც აღნიშნეს, რომ უნდა მოხდეს წესების კიდევ უფრო დახვეწა და მოგვიანებით მათზე ისევ მსჯელობა. ზემოაღნიშნულ მსჯელობაზე დაყრდნობით, გამმგეობის წევრებმა ერთხმად მიიღეს შემდეგი გადაწყვეტილება:

**ა/ დამტკიცდეს ახალი სადისციპლინო რეგულაციები წარმოდგენილი სახით.**

**ბ/ დაევალოს სადისციპლინო კომისიის თავმჯდომარეს მიმდინარე წლის აგვისტომდე წარმოადგინოს დახვეწილი წესები, რომლითაც გაეცემა პასუხები დასმულ კითხვებს და გაჟღერებულ მოსაზრებებს, ასევე გეგმა, რომლითაც მოხდება კლუბებისათვის შესაბამისი ტრეინინგების ჩატარება.**

**გ/ დაევალოს კავშირის პრეზიდენტს და ვიცე-პრეზიდენტებს წარმოადგინონ ახალ სადისციპლინო რეგულაციების ამოქმედებასთან დაკავშირებით წარმოქმნილი ხარჯების ჩამონათვალი და ოდენობა.**

**დ/ ეს გადაწყვეტილება ძალაშია მისი მიღების დღიდან - 2021 წლის 17 მაისიდან.**

**2/ მეორე საკითხთან დაკავშირებით,**  რომელიც შეეხებოდა 11.04.21 წ. პირველი ლიგის მატჩზე თბილისის "ივერია"-სა და წყალტუბოს "დინოზავრი"-ს შორის მომხდარი ინციდენტის ირგვლივ მსჯელობას, გამგეობის წევრებმა მოისმინეს მსაჯთა კომიტეტის და სადისციპლინო კომისიის თავმჯდომარეების მოსაზრებები მომხდარ ფაქტთან დაკავშირებით. კერძოდ, მსაჯთა კომიტეტის თავმჯდომარემ აღნიშნა, რომ ხშირია ფაქტები, როდესაც მსაჯების მიმართ ხდება სიტყვიერი და ფიზიკური შეურაცხყოფა მატჩის მოთამაშეების და მატჩის მონაწილეების მხრიდან, რაც შეუძლებელს ხდის მსაჯების მიერ თავისი ფუნქციების სათანადოდ განხორციელებას. კონკრეტულ ინციდენტთან მიმართებაში, რა დროსაც მოხდა მსაჯის სიტყვიერი და ფიზიკური შეურაცხყოფა და დაისაჯა გუნდი „ივერია“-ს კონკრეტული მოთამაშეები, რეალურად, დ. შუბითიძის ცნობით, ადგილი ჰქონდა მთელი გუნდის მიერ ინციდენტში ჩართულობას, თუმცა სხვების მიმართ არ იქნბა გამოყენებული სადისციპლინო ღონისძიებები, რაც მისი აზრით მომავალში ვერ უზრუნველყოფს მსგავსი შემთხვევების განმეორების პრევენციას. სადისციპლინო კომისიის თავმჯდომარემ პასუხად აღნიშნა, რომ კომისია მოკლებულია შესაძლებლობას გამოიყენოს სადისციპლინო სანქციები იმ პირთა მიმართ, რომლებიც არ იყვნენ შეყვანილი შესაბამის ოქმში, რომელიც მას განსახილველად წარედგინა. ამიტომ, კომისიამ გადაწყვეტილება მიიღო მხოლოდ იმ მოთამაშეებთან დაკავშირებით, რომლებიც სახელდობრ მოხსენიებულები არიან ოქმში. დავით შუბითიძემ დასძინა, რომ თამაშის დროს ადგილი ჰქონდა მსაჯის მისამართით სიტყვიერ შეურაცხყოფას ასევე კავშირის თანამშრომლის, განვითარების ჯგუფის წევრის ბორის ძიმცეიშვილის მხრიდან, რაც აღნიშნულია თამაშის ოქმში და დადასტურებული მატჩის მეთვალყურის ხელმოწერით, რაზეც მირიან თავზარაშვილმა უპასუხა, რომ ამ შემთხვევაშიც სადისციპლინო კომისია მოქმედი სადისციპლინო კოდექსის თანახმად, მოკლებულია შესაძლებლობას გამოიყენოს დისციპლინარული სანქცია კავშირის თანამშრომლის მიმართ. გამგეობის წევრებმა დაგმეს ძალადობრივი და შეურაცხმყოფელი ფაქტები, რომლებსაც აქვს ადგილი რაგბის მატჩების დროს. გამგეობამ სრულად გაიზიარა კბუბი „ივერია“-ს და ოქმში დასახელებული მოთამაშეების მიმართ გამოტანილი მკაცრი სანქცია, ამასთან, გამგეობა მოკლებულია სამართლებრივ საფუძველს სახდელის გამკაცრებასთან მიმართებაში, რადგან კონფლიქტის შესაძლო სხვა მონაწილე პირები არ არიან შესაბამისს ოქმში იდენტიფიცირებულები. აღსანიშნავია ისიც, რომ კლუბი „ივერია“ ფაქტობრივად დაქვეითებულია ქვედა რეგიონალურ ლიგაში, ხოლო მის მიმართ სხვა, უფრო მკაცრი სახდელის გამოტანის საფუძველს არ იძლევა მოქმედი რეგულაციები. კავშირის პრეზიდენტმა განაცხადა, რომ დისციპლინის საკითხებს მიექცევა განსაკუთრებული ყურადღება, მოთამაშეებს, კლუბებს და კავშირის თანამშრომლებს უნდა აეხსნათ, რომ დასაგმობი და უღირსია სიძულვილის ენით საკითხების მოგვარება. სტრუქტურული ცვლილებების განხორციელებისას გასაძლიერებელია კონტროლის მექანიზმები, რაზეც უნდა იფიქრონ და შესაბამისი ღონისძიებები გაატარონ აღმასრულებელმა მენეჯერებმა. ასევე აუცილებელია ინფორმატიული და ქმედითი ტრეინინგების ჩატარება ეთიკის კუთხითაც. გამგეობის წევრებმა მიმართეს კავშირის პრეზიდენტს და რეკომენდაცია გაუწიეს მას შეესწავლა და შესაბამისი გარემოებების დადასტურების შემთხვევაში, გამოეყენებინა დისციპლინარული ზომა კავშირის თანამშრომლის მიმართ, რომელიც მატჩის მეთვალყურის მიერ აღნიშნულია თამაშის ოქმში, როგორც მსაჯისათვის სიტყვიერი შეურაცხყოფის მიმყენებელი. გამგეობის წევრებმა აღნიშნეს, რომ ახალი სადისციპლინო რეგულაციების ამოქმედების შემდეგ, გაიზრდება სადისციპლინო კომისიის უფლებამოსილება, რაც შესაძლებელს გახდის სადისციპლინო კომისიის განხილვის სფეროში მოექცეს მატჩის დროს ან უშუალოდ მატჩის დასრულების შემდეგ სტადიონზე მყოფი ყველა პირის მიერ ჩადენილი დისციპლინარული გადაცდომა.

**3/ მესამე საკითხთან დაკავშირებით,** რომელიც შეეხებოდა რაგბის კლუბი „გორი“-ს თავმჯდომარის ნიკა გოგინაშვილის წერილის განხილვას 14.03.21 წ. რაგბის კლუბი გორისა და რაგბის კლუბ ბორჯომის მატჩთან დაკავშირებით, საკითხის გამომტანმა გამგეობის წევრმა, ი.ხურცილავამ გამგეობას გააცნო კლუბი „გორი“-ს თავმჯდომარის პრეტენზია სადისციპლინო კომისიის ოქმთან დაკავშირებით, რომლის აზრითაც კომისიის მიერ დამრღვევის მიმართ განისაზღვრა არასაკმარისი სახდელი, რა დროსაც სადისციპლინო კომისია დაეყრდნო საშეჯიბრო კომიტეტის თავმჯდომარის არასწორ მიმართვას. გამგეობის წევრებმა აღნიშნეს, რომ სადისციპლინო კომისიის გადაწყვეტილება, რომელიც მიღებულია გარემოებების შესწავლის შედეგად წარმოადგენს საბოლოო გადაწყვეტილებას. გამგეობა ასევე ეყრდნობა საშეჯიბრო კომიტეტის თავმჯდომარის განმარტებას და ვერ იმსჯელებს ისეთ საკითხებზე, რომელიც სცდება მის კომპეტენციას.

**4/ მეოთხე საკითხთან დაკავშირებით,** რომელიც შეეხებოდა სრკ-ს რესტრუქტურიზაციის დაწყებაზე მსჯელობას, მოწვეული ჯგუფი „სიგმა“-ს წარმომადგენელმა, გუგა აბაშიძემ გამგეობის წევრებს წარუდგინა კავშირის ახალი სტრუქტურული მოწყობის პრეზენტაცია. ორგანიზაციულ სტრუქტურასთან დაკავშირებით კავშირის პრეზიდენტმა აღნიშნა, რომ აუცილებელია კავშირის სტრუქტურული ცვლილებების განხორციელება იმისათვის, რომ კავშირის საქმიანობა გახდეს უფრო ეფექტიანი და ამავდროულად მოხდეს ფინანსური რესურსების ოპტიმალური გამოყენება, მით უფრო მაშინ, როდესაც კავშირი დადგა მნიშვნელოვანი გამოწვევის წინაშე დაძლიოს შექმნილი რთული ეკონომიკური და ორგანიზაციულ საქმიანობასთან დაკავშირებული მდგომარეობა. გამგეობის წევრებმა მოიწონეს წარმოდგენილი პროექტი ორგანიზაციის სტრუქტურულ ცვლილებებთან დაკავშირებით და ერთხმად გადაწყვიტეს:

**ა/ დამტკიცდეს წარმოდგენილი პროექტი კავშირის ორგანიზაციული სტრუქტურული ცვლილებების შესახებ, რომლის საფუძველზეც დაიწყოს კავშირის ორგანიზაციული სტრუქტურული ცვლილებები;**

**ბ/ კავშირის პრეზიდენტმა და შესაბამისმა ვიცე-პრეზიდენტებმა უზრუნველყონ სტრუქტურულ და ორგანიზაციულ ცვლილებებთან დაკავშირებული პროცედურების კანონის შესაბამისად განხორციელება.**

**5/ მეხუთე საკითხთან დაკავშირებით,** რომელიც შეეხებოდა ახალ წესდებაზე მსჯელობას, კერძოდ, მომავალი გამგეობის სავარაუდო დაკომპლექტების პრინციპის განხილვას, კავშირის ვიცე-პრეზიდენტმა, ლაშა ხურციძემ, გამგეობის წევრებს გააცნო ახალი გამგეობის წევრების არჩევის სამი შესაძლო ვარიანტი. კავშირის პრეზიდენტმა აღნიშნა, რომ შესაძლოა სხვა ვარიანტების არსებობაც, ამიტომ უპრიანი იქნება, თუკი გაგრძელდება ამ საკითხის მეტად შესწავლა სხვადასხვა ვარიანტების მიზანშეწონილობის შეფასების კუთხით. მან ასევე დასძინა, რომ არსობრივად მომხრეა კავშირის მომავალ გამგეობაში წარმოდგენილი იყოს ასევე ვეტერან მორაგბეთა წარმომადგენელიც, თუმცა ეს საკითხი გადაწყდება მას შემდეგ, რაც შესწავლილი იქნება ვეტერან მორაგბეთა სტრუქტურა, მართვის ორგანოები და გადაწყვეტილებების მიღების წესი და შესაბამისად შეფასდება ყველა კომპონენტი. მისი აზრით, გამგეობამ უნდა მოიწვიოს ვეტერან მორაგბეთა კავშირის პრეზიდენტიც და პირადად მოახდინონ მოსაზრებების და ურთიერთობის განვითარების ხედვების გაცვლა. გამგეობის წევრებმა მხარი დაუჭირეს პრეზიდენტის წინადადებას და ერთხმად გადაწყვიტეს:

**ა/ დაევალოს კავშირის ვიცე-პრეზიდენტს, თორნიკე გოგებაშვილის, ვეტერან მორაგბეთა კავშირის მოწყობის, ფუნქციონირების, გადაწყვეტილებების მიღების წესის, სადამფუძნებლო დოკუმენტაციის შესწავლა და ინფორმაციის გამგეობისათვის წარმოდგენა.**

**6/ მეექვსე საკითხთან დაკავშირებით,** რომელიც შეეხებოდა კავშირის ვიცე-პრეზიდენტის, ნიკოლოზ ალავიძის მოსმენას, მან გამგეობის წევრებს წარუდგინა ინფორმაცია რაგბის კავშირსა და დეველოპერულ კომპანია ანაგი-ს შორის ბავშვთა ქალაქი „მზიური“-ს ტერიტორიაზე არსებულ მიწის ნაკვეთზე ნასყიდობის ხელშეკრულების პირობებთან დაკავშირებით. გამგეობის წევრებმა მოისმინეს მათთვის მიწოდებული ინფორმაცია და აღნიშნეს, რომ გამომდინარე იქედან, რომ არსებობს კითხვები ხელშეკრულების პირობებთან დაკავშირებით, კავშირის უფლებამოსილმა პირებმა უნდა გააგრძელონ საკითხის შესწავლა და მასზე მსჯელობა, ხოლო საბოლოო გადაწყვეტამდე აუცილებელია ხელშეკრულების გარკვეული პირობების შეჩერება. აღნიშნულ მსჯელობაზე დაყრდნობით, გამგეობის წევრებმა ერთხმად გადაწყვიტეს:

**ა/ დაევალოს კავშირის პრეზიდენტს წერილობით მოსთხოვოს შპს „ანაგი დეველოპმენტი 1“-ს ფართების განაწილების შეჩერება საბოლოო გადაწყვეტილების მიღებამდე.**

**7/ მეშვიდე საკითხთან დაკავშირებით,** რომელიც შეეხებოდა ა(ა)იპ ქ.თბილისის გლდანი-ნაძალადევის კომპლექსური სპორტული ცენტრის წერილის განხილვას საერთაშორისო ტრანსფერებისას კომპენსაციასთან და ასევე, საკომპენსაციო თანხის გაზრდასთან დაკავშირებით, გამგეობის წევრებმა მიიჩნიეს, რომ საკითხი, თავისი მნიშვნელობიდან გამომდინარე, საჭიროებს ზედმიწევნით კარგად შესწავლას, მათ შორის მსოფლიო რაგბის მიერ დადგენილი სტანდარტების ცოდნასა და გაანალიზებას და მიღებული ცოდნის საფუძველზე ერთიანი სამართლიანი მიდგომის ჩამოყალიბებას, რომლითაც ისარგებლებს საქართველოს ყველა კლუბი. გამგეობის წევრმა და კავშირის პრეზიდენტმა **დაავალა სპორტული მიმართულების ვიცე-პრეზიდენტს, ლაშა ხურციძეს, რათა მან მოამზადოს თბილისის გლდანი-ნაძალადევის კომპლექსური სპორტული ცენტრის წერილში დაყენებული საკითხი და წარმოუდგინოს გამგეობას,** რასაც დაეთანხმნენ გამგეობის სხვა წევრებიც.

**8/ მერვე საკითხთან დაკავშირებით,**  რომელიც შეეხებოდა ნ. მამრიკიშვილის მიმართვის განხილვას "ა" და "ბ" ლიგის დებულების ცვლილებასთან დაკავშირებით, რომელიც შეეხება ამ ლიგების ჩემპიონატის დასრულებას, გამგეობის წევრები გაეცნენ სდომაზე დამსწრე საშეჯიბრო კომიტეტის თავმჯდომარის, ნიაზ მამრიკიშვილის მოსაზრებას აღნიშნული ლიგების ჩემპიონატის ფინალთან დაკავშირებით. მან, თავისი მიმართვის არგუმენტად აღნიშნა, რომ მიმდინარე 2020 – 2021 წლის სეზონზე პანდემიის გამო შეუძლებელი გახდა „ა“ და „ბ“ ლიგებში დადგენილ ვადაში ჩემპიონატის დასრულება. კერძოდ, მოხდა გათამაშების სამჯერ შეწყვეტა. ამიტომ, მან მიმართა გამგეობას, რომ მომხდარიყო ჩემპიონატის ვადის ცოტაოდენი ცვლილება, რაც შესაძლებელს გახდიდა დროულად დასრულებულიყო მიმდინარე და დროულად დაწყებულიყო მომავალი ჩემპიონატი. გამგეობამ გაიზიარა წარმოდგენილი არგუმენტები და ერთხმად გადაწყვიტა:

**ა/ „ა“ და „ბ“ ლიგების 2020-2021 წლის გათამაშებაში ჯგუფური ეტაპების დასრულების შემდეგ მოხდეს არსებული დებულებით გათვალისწინებული სარეიტინგო და საფლეიოფო მატჩების ორმატჩიანი დუელიდან ერთმატჩიან დუელებზე დაყვანა. თამაშები გაიმართება ამ მომენტში უკეთესი რეიტინგის მქონე გუნდის მოედანზე. თუ რეიტინგის განსაზღვრა შეუძლებელია (გუნდები სხვადასხვა ჯგუფიდან არიან), მაშინ მატჩის მასპინძელი გუნდის ვინაობა გაირკვევა კენჭისყრით.**

**ბ/ გადაწყვეტილება ძალაშია მისი მიღების დღიდან, - 2021 წლის 17 მაისიდან.**

გამგეობის სხდომის თავმჯდობარე: გივი ჭიჭინაძე